### Beslutning

Godkendt.

### Sagsfremstilling

## Resume og sagens baggrund

Der er udarbejdet kvalitetsrapport for folkeskolen for skoleåret 2020/21. Kvalitetsrapporten følger blandt andet op på udviklingen i elevernes trivsel, fravær og karakterer.
Børn- og Familieudvalget sendte i marts 2022 rapporten i høring blandt skolebestyrelserne,
MED-udvalgene på skolerne, de faglige organisationer og Fælleselevrådet.

## Indstillinger

Direktøren indstiller, at

1. Høringssvarene tages til efterretning.

2. Kvalitetsrapport for folkeskolen for skoleåret 2020/21 godkendes.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

Der er udarbejdet kvalitetsrapport for folkeskolen for skoleåret 2020/21. Kvalitetsrapporten er en bagudrettet status på elevernes trivsel, fravær og karakterer i sidste skoleår.

Folkeskolens kvalitetsrapport er et værktøj til dialog om mål og resultater. Kvalitetsrapporten skal, i følge Folkeskoleloven, være grundlaget for dialogerne omkring folkeskolen:

* I kommunalbestyrelsen
* Mellem kommunalbestyrelsen og den kommunale administration
* Mellem administrationen og den enkelte skoleleder om skolens kvalitetsudvikling
* Mellem skolelederne og de enkelte lærere og pædagoger om elevernes faglige udvikling.

Folkeskolelovens § 40a fastslår, at kommunerne mindst hvert andet år skal udarbejde en kvalitetsrapport for folkeskolen. I Kalundborg Kommune har der været et politisk ønske om, at der udarbejdes kvalitetsrapporter hvert år. Folkeskoleforligskredsen i Folketinget har den 29. oktober 2021 indgået en aftale om det fremtidige evaluerings- og bedømmelsessystem i folkeskolen. På bagrund af denne aftale er det forventningen, at kvalitetsrapporten fremover skal erstattes med kvalitetssamtaler med de enkelte folkeskolers ledelse. Kvalitetssamtalerne skal dels tage udgangspunkt i folkeskolernes lokale prioriteringer af indsatser og dels data fra tidligere skoleår.

Kvalitetsrapporten har været behandlet på skoleledermøde den 9. februar 2022. Kvalitetsrapporten har været i høring i marts hos skolebestyrelserne, MED-udvalgene på folkeskolerne, det fælleselevråd med flere, inden den endelige politiske behandling.

*Hovedkonklusioner*
Kvalitetsrapporten har forholdt sig til data som præsenterer udviklingen i elevernes trivsel, fravær, faglige resultater, overgang til ungdomsuddannelse og børnefællesskaber. De fremviste tal kan give en indikation om udviklingen i folkeskolen i Kalundborg Kommune.

Skoleåret 2020/21 har, ligesom det foregående skoleår, delvist været præget af nødundervisning i en del af foråret. Datamaterialet har derved ligesom forrige års rapport, været påvirket af de udfordringer, som Covid-19 har bragt med sig.

I skoleåret 2020/21 afholdte alle 9. klasser i folkeskolen obligatoriske afgangsprøver i dansk mundtligt, dansk skriftligt, matematik skriftligt og engelsk mundtligt. På grund af covid-19 situationen var antallet af obligatoriske afgangsprøver reduceret, således at karaktererne i naturfagsprøven og de udtrukne fag er den sidste standpunktskarakter.

Rapporten viser, at elevernes fravær er blevet mindre, og at trivslen fortsat ligger stabilt tæt på landsgennemsnittet. Elevernes faglige resultater er i 2020/21 generelt bedre end de foregående år, i det karaktergennemsnittene i dansk og matematik er steget. Samtidig er andelen af elever, som får mindst 02 i både dansk og matematik steget til 91%. Det samlede faglige niveau for folkeskolerne i Kalundborg Kommune er imidlertid fortsat under landsgennemsnittet.

Børne- og Undervisningsministeriet har meddelt, at den socioøkonomisk reference for grundskolekarakterer ikke er beregnet for skoleårene 2019/20 og 2020/21. Tallene vil derfor ikke fremgå af denne kvalitetsrapport. Derudover er data vedrørende ungdomsuddannelse ikke opdateret ved Børne- og Undervisningsministeriet for skoleåret 2020/21.

Børne- og Undervisningsministeriet har ligeledes oplyst at kompetencedækning i undervisningen ikke beregnes for skoleåret 2020/21, grundet Covid-19. Data om kompetencedækning fremgår derfor ikke af kvalitetsrapporten.

Der er i høringsperioden kommet 21 høringssvar. Vedlagt denne sag er kvalitetsrapporten, alle høringssvar samlet i et bilag og et resumé af de mest centrale pointer fra høringssvarene.

*Høringssvar*Der er i høringsperioden kommet 21 høringssvar, som indeholder mange forskellige bemærkninger. Der fremhæves i flere høringssvar en opmærksomhed på Covid-19 og at skoleåret 2020/21 har været påvirket af dette. Yderligere er høringsvarerne gennemgående positive overfor stigning i karaktergennemsnit og faldende fravær, selvom det også bemærkes at der fortsat skal arbejdes med at hæve trivslen og fagligheden. Det fremhæves også at der er rekrutteringsudfordringer på folkeskolerne og de fysiske rammer har betydning for trivslen og de faglige resultater. I resuméet af høringsvarerne fremgår de mest centrale pointer fra hvert høringssvar. For det fulde og detaljerede overblik henvises til de enkelte høringssvar.

## Økonomiske konsekvenser

Ingen.

### Sagens forløb

04-05-2022 Børn- og Familieudvalget
Anbefales.
18-05-2022 Økonomiudvalget
Anbefales.